b'\n_START_ARTICLE_\nNatalija Kasatkina\n_START_SECTION_\nBiografija\n_START_PARAGRAPH_\n1967\xe2\x80\x931972 m. studijavo Kauno politechnikos instituto Automatikos fakultete, 1989\xe2\x80\x931994 m. \xe2\x80\x93 Lietuvos moksl\xc5\xb3 akademijos Filosofijos, sociologijos ir teis\xc4\x97s instituto aspirant\xc5\xabroje, 1993 m. sta\xc5\xbeavo Vienos humanitarini\xc5\xb3 studij\xc5\xb3 institute, 1997 m. \xe2\x80\x93 Centrin\xc4\x97s Europos universitete Budape\xc5\xa1te, 1998 m. \xe2\x80\x93 Atviros visuomen\xc4\x97s institute Sankt Peterburge, 1999 m. \xe2\x80\x93 Ryt\xc5\xb3 Europos ir Rusijos studij\xc5\xb3 institute Helsinkyje ir Aberdyno universitete. 1994 m. socialini\xc5\xb3 moksl\xc5\xb3 daktar\xc4\x97._NEWLINE_1995\xe2\x80\x932008 m. Vytauto Did\xc5\xbeiojo universiteto Politikos moksl\xc5\xb3 ir diplomatijos instituto (nuo 2007 m. Politikos moksl\xc5\xb3 ir diplomatijos fakultetas) d\xc4\x97stytoja, 1998\xe2\x80\x932004 m. \xe2\x80\x93 ir Vilniaus universiteto Kult\xc5\xabros bendrij\xc5\xb3 studij\xc5\xb3 centro d\xc4\x97stytoja; nuo 2006 m. profesor\xc4\x97. 2002 m. socialini\xc5\xb3 tyrim\xc5\xb3 institute \xc4\xafk\xc5\xabr\xc4\x97 Etnini\xc5\xb3 tyrim\xc5\xb3 centr\xc4\x85 ir iki 2008 m. jam vadovavo. 1990 m. viena Atviros Lietuvos fondo steig\xc4\x97j\xc5\xb3. 1996\xe2\x80\x931998 m. tarptautin\xc4\x97s programos \xe2\x80\x9eVidurio ir Ryt\xc5\xb3 Europos tarpetnini\xc5\xb3 santyki\xc5\xb3 gerinimas\xe2\x80\x9c, 2002\xe2\x80\x932004 m. \xe2\x80\x93 Jungtini\xc5\xb3 Taut\xc5\xb3 Socialin\xc4\x97s raidos tyrimo instituto ekspert\xc4\x97. 2003\xe2\x80\x932007 m. mokslinio leidinio \xe2\x80\x9eEtni\xc5\xa1kumo studijos\xe2\x80\x9c (Ethnicity Studies) steig\xc4\x97ja ir vyr. redaktor\xc4\x97. Atgimimo metais aktyvi S\xc4\x85j\xc5\xabd\xc5\xbeio dalyv\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\nMokslin\xc4\x97s veiklos pagrindin\xc4\x97s kryptys; visuomen\xc4\x97s etnin\xc4\x97 strukt\xc5\xabra, nacionalizmo ir politikos sociologija, etnini\xc5\xb3 tyrim\xc5\xb3 metodologija, etninis ir rasinis nepakantumas, rus\xc5\xb3 ma\xc5\xbeumos tyrimai, migracijos teorija, komunikacijos tyrimo socialin\xc4\x97 metodai. Etnini\xc5\xb3 ma\xc5\xbeum\xc5\xb3 adaptacijos tyrim\xc5\xb3 pradinink\xc4\x97 Lietuvoje. Paskelb\xc4\x97 daugiau kaip 30 mokslini\xc5\xb3 straipsni\xc5\xb3.'